tartuNLP/wikipedia-smugri-20251201 huggingface dataset:
Christy

Christy oli lyhytaikaiseksi jäänyt vuonna 1994 tuotettu yhdysvaltalainen koko perheen televisiosarja, jonka pääosissa olivat Kellie Martin, Emmy-palkinnon osastaan voittanut Tyne Daly, Randall Batinkoff ja Stewart Finlay-McLennan. Se jäljenteli sarjojen "Pieni talo preerialla" ja "Tie Avonleaan" -tyyliä, ja sen tapahtumat perustuivat Catherine Marshallin romaaniin "Christy". Sarja ei kuitenkaan yltänyt lähellekään kummankaan edellä mainitun draamasarjan katsojalukuja, joten se lopetettiin vain yhden tuotantokauden jälkeen. Se sai jatkoa vasta vuonna 2001 valmistuneen elokuvan muodossa. Elokuvan pääosassa Christy Huddlestonin roolissa nähdään suuresti Kellie Martinia muistuttava Lauren Lee Smith.
Juoni.
"Christy" kertoo nuoren opettajattaren, Christy Huddlestonin (Martin), saapumisesta pieneen ja syrjäiseen tennesseeläiseen Cutter Gapin vuoristokylään 1910-luvun puolivälissä. Keskellä Appalakkien vuoristoa sijaitseva kylä on suoranainen takapajula, jossa vanhat tavat ovat voimissaan. Kyläläisten keskuudessa ovat voimissaan säännöt ja tavat, jotka muistuttavat vanhojen skotlantilaisten klaanien tapoja.
Vielä sarjan edetessä Christy ja muut päähenkilöt, lähetysaseman pitäjä Alice Henderson (Daly), pastori Grantland (Batinkoff) ja tohtori McNeil (Finlay-McLennan) jäävät tylysti ulkopuolisiksi kyläläisten pienessä yhteisössä. Naiset ovat sarjan voimakkaimmat hahmot, ja miehet kuvataan hajamielisinä ja päämäärättöminä.
Romantiikan nälkäiset saattoivat nauttia pastorin sekä tohtorin kilpakosinnasta, jonka kohteena sarjan päähenkilö oli. Sarjan viimeinen jakso päättyikin kohtaan, jossa Christy oli vaikean valinnan edessä: hänen täytyi joko palata kotiin suureen kaupunkiin tai jäädä Cutter Gapiin ja valita jompikumpi kilpakosijoista puolisokseen.
Andreas Köpke

Andreas Köpke (s. 12. maaliskuuta 1962 Kiel) on saksalainen jalkapalloilija, pelipaikaltaan maalivahti.
Köpke aloitti ammattilaisuransa 1. FC Nürnbergin joukkueessa. Välissä hän pelasi Eintracht Frankfurtissa ja Olympique de Marseillessa, mutta palasi uransa loppuajoiksi vielä Nürnbergiin, missä on erittäin suosittu henkilö yhä.
Köpke kuului Saksan jalkapallomaajoukkueen miehistöön sekä 1990 MM-kisoissa, joissa joukkue voitti maailmanmestaruuden että 1994 Yhdysvalloissa, vaikkakaan ei pelannut ottelun ottelua Bodo Illgnerin oltua ykkösvahti. Köpken maajoukkueuran suurimmat hetket ajoittuivat kaksi vuotta myöhemmin Englannin EM-turnaukseen, joissa hän oli Saksan mestarijoukkueen kantavia voimia. Välieräottelussa isäntäjoukkue Englantia vastaan hän torjui rangaistuspotkukilpailussa Gareth Southgaten rangaistuspotkun, mikä ratkaisi Saksan loppuottelupaikan. Samana vuonna FIFA valitsi hänet vuoden parhaaksi maalivahdiksi. Köpke pelasi Saksan ykkösmaalivahtina myös pettymykseen päättyneissä 1998 Ranskan MM-kisoissa. Kaikkiaan hän pelasi maajoukkueessa 59 ottelua. Nykyään hän toimii maajoukkueessa maalivahtivalmentajana.
Andreas Köpken poika Pascal Köpke on myös pelannut jalkapalloa Bundesliigassa.
Mike Hanke

Mike Hanke (s. 5. marraskuuta 1983 Hamm, Länsi-Saksa) on saksalainen jalkapalloilija, joka pelaa Borussia Mönchengladbachissa.
Hanken ensimmäinen ottelu Bundesliigassa oli vuonna 2001 Schalke 04:n riveissä. Hän pelasi siellä aina vuoteen 2005 asti, kunnes hän siirtyi VfL Wolfsburgiin. Joulukuuhun 2005 mennessä hän oli tehnyt 11 maalia pelaamissaan 73:ssa ottelussa.
Saksan jalkapallomaajoukkueessa hän teki ensiesiintymisensä heinäkuun alussa vuonna 2005 Maanosaliittojen Cupissa Venäjää vastaan. Ensimmäisen maalinsa hän teki samaisen kuukauden lopussa ottelussa Tunisiaa vastaan. Meksikoa vastaan hän sai punaisen kortin ja näin ollen on sivussa kaksi seuraavaa maaotteluaan. Hanke valittiin Saksan maajoukkueeseen vuoden 2006 MM-kotikisoihin, joissa hän joutui jättämään kaksi ensimmäistä ottelua väliin Maanosaliittojen Cupissa saadun punaisen korttinsa takia.
Yahya Golmohammadi

Yahya Golmohammadi (s. 19. maaliskuuta 1971 Ardabīl) on iranilainen uransa lopettanut jalkapalloilija. Pelipaikaltaan hän oli keskuspuolustaja. Peliuransa jälkeen hän on toiminut valmentajana.
Golmohammadi pelasi Iranin maajoukkueessa 69 A-maaottelua vuosina 1993–2006. Hän oli mukana Iranin joukkueessa Saksan MM-kisoissa 2006, joissa hän teki maalin Meksikoa vastaan pelatussa, Iranin 1–3-tappioon päättyneessä ottelussa.
Andreas Möller

Andreas Möller (s. 2. syyskuuta 1967 Frankfurt) on saksalainen jalkapalloilija. Pelipaikaltaan Möller oli keskikenttäpelaaja.
Möller lukeutui 1990-luvulla Saksan parhaimpiin pelaajiin. Hän voitti Saksan joukkueessa mestaruuden sekä vuoden 1990 MM-kisoissa, että vuoden 1996 EM-kisoissa. Möller pelasi myös vuosien 1994 ja 1998 MM-kisoissa sekä 1992 EM-kisoissa. Kaikkiaan hän pelasi 85 maaottelua ja teki niissä 29 maalia.
Seuratasolla Möller pelasi kolmeen otteeseen Eintracht Frankfurtissa (1985–1987, 1990–1992, 2003–2004), kahdesti Borussia Dortmundissa (1988–1990, 1994–2000), Juventuksessa (1992–1994) ja Schalke 04:ssä (2000–2003). Juventuksessa hän voitti 1993 UEFA-cupin ja Dortmundissa 1997 Mestarien liigan.
Damani Ralph

Damani Ralph (s. 6. marraskuuta 1980 Kingston, Jamaika) on jamaikalainen jalkapalloilija. Hyökkääjän seura on Venäjän pääsarjan FK Rubin Kazan.
Ralph aloitti uransa pelaamalla yliopistojalkapalloa Yhdysvalloissa Meridian Community Collegessa. Siellä hän viimeisteli 59 maalia 45 ottelussa, ja hänet valittiin NJCAA-turnauksen arvokkaimmaksi pelaajaksi. Tämän jälkeen Ralph siirtyi University of Connecticutiin, missä hän jatkoi vakuuttavia otteitaan saalistamalla kahdessa kaudessa 28 maalia ja 11 maalisyöttöä.
Yliopistouran jälkeen Chicago Fire varasi Ralphin MLS Superdraftissa vuonna 2003 numerolla 18. Tulokaskaudellaan Ralph hankki itselleen avauskokoonpanopaikan, ja teki 11 maalia ja kuusi syöttöä 25 ottelussa. Hänen maalisaldonsa oli uusi tulokasennätys, ja hänet valittiinkin, täysin ansaitusti, vuoden tulokkaaksi.
Vaikka Ralph oli ollut paras jamaikalaispelaaja Pohjois-Amerikassa, hänellä on ollut vaikeuksia murtautua Jamaikan jalkapallomaajoukkueen kokoonpanoon. Suurena syynä tähän on ollut kova kilpailu Englannin suunnalta.
Albanialainen musiikki

Albanian musiikki on monipuolista ja monikulttuurista, koska Albania on ollut aina monien eri valtakuntien osana. Musiikki on aina ollut valtavan tärkeä vaikuttaja Albaniassa, vaikka albanialainen musiikki ei ole maailmalla tunnettua.
Musiikilla on Albaniassa aina ilmaistu kansallisia tunteita, mm. sosialismin aikana musiikki ylisti puoluetta. Nyt demokratian aikana se käsittelee monia tukahdutettuja perinteitä ja nykyisten puolueiden ja ideoiden tukemista. Sosialismin päättyminen johti myös popmusiikin nousuun, Ardit Gjebrean johdolla. Jollakin asteella sosialistit tukivat kansanmusiikkia, kunhan se yleisesti ylisti puoluetta, mutta sittemmin on palattu kansanomaisempaan tyyliin.
Maan eteläosassa on kehittynyt erityinen moniääninen laulutapa, joka muistuttaa bysanttilaista kirkkomusiikkia tai kirkonkellojen soittoa: vuorollaan yksi ääni laulaa pitkää ääntä urkupisteessä. Pohjoisosan laulut ovat yleensä yksiäänisiä.
Visions

Visions on Stratovarius-yhtyeen kuudes albumijulkaisu, joka julkaistiin vuonna 1997. Se on monien mielestä yhtyeen todellinen läpimurtolevy, jolla Stratovarius pääsi yleisön tietoisuuteen. Levy sisältää hittikappaleen ”Black Diamond”. 
Kappaleet.
Sävellykset: numerot 1–10 ja 13 Timo Tolkki. 
Bonuskappaleet:
Titi Buengo

André "Titi" Buengo (s. 11. helmikuuta 1980 Luanda) on angolalainen jalkapalloilija. Hän pelaa kärkihyökkääjänä. Seuratasolla hän on pelannut muun muassa Ranskassa.
Buengo kuului Angolan jalkapallomaajoukkueeseen Saksan vuoden 2006 MM-kisoissa mutta ei päässyt yhdessäkään ottelussa kentälle.
Vaikka Buengo on angolalainen hän ei osaa puhua portugalia vaan puhuu ranskaa.
Jim Abrahams

Jim Abrahams (10. toukokuuta 1944 Shorewood, Wisconsin – 26. marraskuuta 2024 Santa Monica) oli yhdysvaltalainen komediaelokuvien ohjaaja ja -käsikirjoittaja. Hän on luonut osana niin sanottua ZAZ-ryhmää eli yhdessä ystäviensä David Zuckerin ja Jerry Zuckerin kanssa suosittuja parodiaelokuvia, kuten "Hei, me lennetään!" (1980) ja "Top Secret – huippusalaista" (1984), sekä televisiosarjan "Hei, me pamputetaan!" (1982), johon Abrahamsin käsikirjoittama "Mies ja alaston ase" -elokuvasarja perustuu.
1990-luvun alussa Abrahams alkoi tehdä elokuvia ilman Zuckerin veljeksiä. Ensimmäisenä valmistui "Welcome Homy, Roxy Carmichael", jonka Abrahams ohjasi. Parodiaelokuva "Hot Shots! – kaikkien elokuvien äiti" vuodelta 1991 oli hänen ohjaamansa ja käsikirjoittamansa, kuten myös elokuvan jatko-osa "Hot Shots 2 – kaikkien jatko-osien äiti" vuodelta 1993.
Vakavampaa elokuvaa on hänen ohjaamansa televisioelokuva "Kamppailu elämästä", joka pohjautuu tositarinaan vaihtoehtoisesta lääketieteestä hoitokeinona epilepsiaan. 
Vuonna 1980 Abrahams voitti Yhdysvaltain käsikirjoittajainliittojen palkinnon parhaasta komediakäsikirjoituksesta elokuvasta "Hei, me lennetään!" Käsikirjoittajana hän jatkoi myös ohjaajauran hiljennyttyä. Vuonna 2004 ilmestynyt "Scary Movie 4" on hänen kirjoittamansa. 
Viimeinen Abrahamsin ohjaama teatterielokuva on vuodelta 1998.
Pauleta

Pedro Miguel Carreiro Resendes, pelaajanimeltään Pauleta, (s. 28. huhtikuuta 1973 Ponta Delgada, Azorit, Portugali) on entinen portugalilainen jalkapalloilija.
Seurajoukkueura.
Pauleta aloitti jalkapallouransa pienistä paikallisista seuroista, joista hän vähitellen siirtyi ammattilaisseuroihin. Hän pelasi yhden kauden Portugalin toiseksi ylimmällä sarjatasolla ja kaksi kautta Espanjan toiseksi ylimmällä sarjatasolla, kunnes hän siirtyi espanjalaiseen suurseuraan Deportivo de La Coruñaan. Siellä hän teki 18 maalia 58:ssa ottelussa. Kahden kauden jälkeen hän siirtyi Ranskaan FC Girondins de Bordeaux'hon, jossa hänen ensimmäinen kautensa oli huikea. Hän voitti liigan maalipörssin 21:llä osumallaan, ja pelaajat ja valmentajat palkitsivat hänet kauden jälkeen liigan parhaana pelaajana. Vuonna 2003 hän siirtyi toiseen ranskalaisseuraan, Paris Saint-Germainiin, jonka pelaajana hän on voittanut Ranskan cupin kahdesti. 
Pauleta päätti pitkän uransa PSG:ssä kauden 2007-2008 jälkeen. Hän pelasi urallaan pariisilaisseurassa 167 liigaottelua, teki 106 maalia ja on seuran historian paras maalintekijä. Kaudeksi 2008-2009 Pauletalle tarjottiin sopimusta muun muassa AS Monacosta, mutta hän kieltäytyi.
Maajoukkueura.
Portugalin maajoukkueessa Pauleta pelasi ensi kerran Armeniaa vastaan vuonna 1997. Ensimmäisen pelin avauskokoonpanossa hän pelasi kuitenkin vasta vuonna 1999 Alankomaita vastaan, ja ensimmäisen maalinsa hän teki samana vuonna Azerbaidžania vastaan. Vuodesta 2000 lähtien hän oli vakiokalustoa aloituskokoonpanossa. Hän pelasi EM-kilpailuissa 2000, MM-kilpailuissa 2002, joissa hän teki hattutempun Puolaa vastaan, EM-kilpailuissa 2004 ja MM-kilpailuissa 2006, joihin lopetti maajoukkueuransa.
Pauleta oli Portugalin maajoukkueen kaikkien aikojen paras maalintekijä 47 maalilla, kunnes Cristiano Ronaldo ohitti hänet vuonna 2014. Maaotteluita hän pelasi 89.
Oulun kaupunginkirjasto

Oulun kaupunginkirjasto on Oulun kaupungin ylläpitämä julkinen kirjasto. Oulun keskustakirjasto Saari sijaitsee kaupungin keskustassa Pokkisen kaupunginosassa, kauppatorin edustalla Oulujoen suistossa Vänmanninsaaressa. Nykyinen nelikerroksinen kirjastorakennus valmistui 1982. Rakennuksen on suunnitellut arkkitehtipariskunta Marjatta ja Martti Jaatinen. Oulussa on 24 kirjastoa eri puolilla kaupunkia ja kaksi kirjastoautoa.
Toiminta.
Tilastotietoa.
Tilastot ovat vuodelta 2016:
Sarjasto.
Sarjakuvakirjasto Sarjasto on Oulun kaupunginkirjaston osasto, joka on erikoistunut sarjakuviin. Sarjastoon on koottu kirjaston sarjakuvat ja sarjakuva-aiheinen tietokirjallisuus.
Sarjastossa järjestetään yhteistyössä Oulun sarjakuvakeskuksen kanssa näyttelyjä ja tapahtumia. Esimerkiksi syksyllä 2018 Sarjastossa on Aapon Kukon "Sosialisti ja nihilisti" -sarjakuvaromaanin originaaleja esittelevä näyttely.
Historiaa.
Kaupunginkirjasto aloitti toimintansa Heinätorin kansakoululla vuonna 1877 nimellä "Kansankirjasto ja lukusali". Kirjasto siirtyi suurempiin tiloihin vuonna 1899, kun sille hankittiin tilat nykyisten Isokadun ja Saaristonkadun kulmasta. Vuonna 1910 kirjasto muutti vuokratiloista omiin tiloihinsa, kun kauppaneuvos Åströmin perikunta lahjoitti kirjastolle ja museolle Ainolan huvilan, joka kuitenkin tuhoutui tulipalossa vuonna 1929. Tulipalon jälkeen paikalle rakennettiin kivinen kirjastorakennus, joka oli kirjaston käytössä viiden vuosikymmenen ajan.
Vuonna 1947 valtioneuvosto siirsi Viipurin kaupunginkirjastolla olleen vapaakappaleoikeuden eduskunnan kirjastolle ja Oulun kaupunginkirjastolle siten, että eduskunnan kirjasto sai vapaakappaleoikeuden taloudelliseen, yhteiskunnalliseen ja historialliseen kirjallisuuteen ja Oulun kaupunginkirjasto kaikkiin muihin painotuotteisiin. Vapaakappaleoikeus annettiin taannehtivasti vuodesta 1939 alkaen. Kaupunginkirjasto menetti vapaakappaleoikeuden joulukuussa 1960, kun oikeus siirrettiin Oulun yliopiston kirjastolle.
Valtioneuvosto myönsi maakuntakirjasto-oikeudet vuonna 1973 sillä ehdolla, että kaupunginkirjastolle rakennettaisiin uusi pääkirjastorakennus. Uusi, nykyinen kaupunginkirjaston päärakennus valmistui tammikuussa 1982.
Ensimmäiset varsinaiset sivukirjastot perustettiin 1950-luvulla, mutta jo vuonna 1946 oli perustettu Tuiraan ja Koskelaan lainausasemat, joissa oli vaihtuvat kokoelmat. Ensimmäinen sivukirjasto perustettiin Raksilaan Teuvo Pakkalan koululle vuonna 1951. Vuodesta 1960 kaupunginkirjastolla on ollut myös potilaskirjastotoimintaa. Ensimmäinen kirjastoauto otettiin käyttöön vuonna 1975 ja toinen ns. pienkirjastoauto vuonna 2001. Kirjastopalveluiden tavoitettavissa on 99 % oululaisista.
Vuoden 2012 alussa Muodostettiin OUTI-kirjastokimppa, jossa yhdistettiin Oulun ja kahdeksan Oulun ympäristökunnan kirjastojen tietokannat.
Vuonna 2016 Oulun kaupunginkirjasto otti käyttöön avoimen lähdekoodin kirjastojärjestelmä Kohan.
Kaupunginkirjaston tehtävä maakuntakirjastona muuttui alueellista kehittämistehtävää hoitavaksi kirjastoksi vuoden 2018 alussa.
Viktor Ponedelnik

Viktor Vladimirovitš Ponedelnik (, 22. toukokuuta 1937 Rostov-na-Donu – 5. joulukuuta 2020) oli neuvostoliittolainen jalkapalloilija ja hänet luetaan yhdeksi parhaimmista hyökkääjistä neuvostoliittolaisen jalkapallon historiassa.
Ponedelnik aloitti uransa paikallisessa FK Rostovin joukkueessa 1956. Hän vaihtoi kaksi vuotta myöhemmin SKA Rostov-na-Donuun ja hänet kutsuttiin Neuvostoliiton jalkapallomaajoukkueeseen. Ponedelnik ratkaisi Neuvostoliitolle sen ainoan Euroopan-mestaruuden vuonna 1960, kun hän teki ratkaisevan maalin Jugoslaviaa vastaan lisäajalla.
Uransa aikana maajoukkueessa Ponedelnik teki 20 maalia (joissain lähteissä 21) 29 pelissä ennen lopettamistaan vuonna 1966. Sen jälkeen hän toimi muun muassa valmentajana ja urheilutoimittajana.
Hän oli naimisissa ja hänellä on kaksi tytärtä ja poika.
Friedrich Robert Faehlmann

Friedrich Robert Faehlmann t. Fählmann (21. joulukuuta 1798 Liigvalla, Järvamaa – 10. huhtikuuta 1850, Tartto) oli virolainen lääkäri ja kielitieteilijä. Hän opiskeli Tarton yliopistossa ja perusti siellä Viron oppineitten seuran. Hän oli kiinnostunut kansanrunoudesta ja keräsi "Kalevala" esikuvanaan aineistoa, josta tuli myöhemmin kansalliseepos "Kalevipoegin" perusta.
Faehlmann tuli ylioppilaaksi Tartossa 1818 ja valmistui 1827 lääkäriksi, jona hän oli hyvin etevä ja paljon käytetty. Vuonna 1842 hän tuli Tarton yliopistoon viron kielen lehtoriksi. Fählmann on kirjoittanut saksaksi useita tutkielmia viron kielestä: oikeinkirjoituksesta (hän kannatti suomenmukaista oikeinkirjoitusta), taivutus- ja johto-opin alalta. Hän on myös harrastanut virolaista kansanrunoutta, jota julkaistessaan ja esittäessään hän on kuitenkin käyttänyt runoilijan vapautta: hänen tarkoituksenaan oli lähentää viron jumalaistarustoa suomalaiseen. Hän itsekin hän oli runoilija: hän kirjoitti vironkielisiä runoja.
Tivoli Sariola

Tivoli Sariola on keravalainen perheyritys. Alkuaikoina tivolilla oli lähinnä sirkusesityksiä, joissa he käyttivät myös eläimiä. Myöhemmin sirkusesitysten tilalle tulivat erilaiset huvilaitteet. Osittain syynä olivat uudet säädökset, jotka kielsivät sirkuseläinten jatkuvan kuljetuksen. 
Tivoli Sariola on kiertävä tivoli, joka aloittaa kiertueensa keväällä kotipaikastaan Keravalta, jatkaa siitä Lahteen, kiertää ympäri Suomea kesän ja palaa syksyllä takaisin kotipaikkakunnallensa.
Jo vuosien ajan Tivoli Sariolassa on esiintynyt ilma-akrobatiaryhmä Kaiser. Ryhmään kuuluu nykyään veljekset Ladia Junior Kaiser ja Viktor Kaiser. 
Historiaa.
Sarioloiden tivolihistoria alkaa vuodesta 1888, kun Johan Abraham Walfrid Grönroos perusti Keravan aseman läheisyyteen tivolin. Tivolissa oli tuolloin ampumarata, onnenpyörä ja sekä renkaan että nuolenheittoa. Johan Adolf Fredrik Grönroos jatkoi isänsä aloittamaa tivolitoimintaa ja hän suomensi sukunimen Sariolaksi vuonna 1918.
1930-luvulla oli neljä erillistä Sariolan tivolia, jotka muuttuivat osastoiksi 1950-luvulla. Osastoja vetivät Johan Adolf Fredrikin lapset; Toivo, Unto, Matti ja Sirkka. Vuonna 1958 osastot muuttuivat kolmeksi itsenäisiksi tivoliyrityksiksi; Tívoli Toivo -, Unto - ja Matti Sariola. Sarioloilla oli myös sirkustoimintaa vuosina 1949-1953, mutta se ei kannattanut taloudellisesti.
Nykyinen (v. 2024) Tivoli Sariola on Matin sukuhaarasta ja Suomen Tivoli on taas Unton sukuhaarasta. Suvun kolmas tivoli Toivon vetämänä lopetti 1960-luvun lopulla.
Vuonna 2017 aloitti Tivoli Sariolan toimitusjohtajana Ville Sariola, hän on viidennen sukupolven edustaja johtajana. Villen isä Tapio Sariola on hallituksen puheenjohtaja.
Tivoli Seiterä, jonka kiertuetoiminta loppui vuoteen 2023, on myös taustaltaan Sariolaan liittyvä. Lauri Seiterä aloitti toiminnan Linnanmäellä muun muussa vedenneitohallissa ja perusti nimeään kantaneen tivolin 1960-luvulla. Lauri Seiterän äiti oli ollut Sarioloiden kotiapulainen ja Lauri oli paljolti kasvanut Sarioloiden poikien, Unton, Toivon ja Matin kanssa. Lauri Seiterä perusti Tampereelle Särkänniemen huvipuiston Leo Lindblomin kanssa ja Toivo Sariolan poika Kalevi Sariola oli mukana Särkänniemen huvipuiston alkuvuosina.
David Zucker

David Zucker (16. lokakuuta 1947, Milwaukee, Wisconsin, Yhdysvallat) on yhdysvaltalainen elokuvaohjaaja ja -tuottaja.
Yhdessä veljensä Jerry Zuckerin ja Jim Abrahamsin kanssa Zucker ryhtyi työstämään vuonna 1980 elokuvaa "Airplane!", jonka kolmikko ohjasi, käsikirjoitti ja tuotti yhdessä. Yhteistyötä jatkui aina 1990-luvulle saakka, jolloin jokainen lähti soolouralle.
David Zucker tunnetaan erityisesti elokuvien "Mies ja alaston ase" (osat I ja II), "Pomon tytär", "Scary Movie 3", "Scary Movie 4" ja "Scary Movie 5" ohjaajana.
Jerry Zucker

Jerry Zucker (s. 11. maaliskuuta 1950, Milwaukee, Wisconsin, Yhdysvallat) on yhdysvaltalainen elokuvatuottaja ja -ohjaaja. Hän on ZAZ-kolmikon (David Zucker, Jim Abrahams, Jerry Zucker) nuorin jäsen. Yhdessä he ovat luoneet useita 1980- ja 1990-luvun klassikkokomedioita. Muun muassa "Hei, me lennetään!" ja "Mies ja alaston ase" ovat heidän luomuksiaan.
1990-luvun alussa kolmikko lähti soolourille. Jerry Zucker ohjasi ensimmäisenä elokuvan "Näkymätön rakkaus" (1990), jota hänen veljensä David Zucker parodioi elokuvassaan "Mies ja alaston ase 2½". Parodioitu tai ei, mutta "Näkymätön rakkaus" oli vuoden suurimpia menestyksiä: maailmanlaajuiset lipputulot yli 500 miljoonaa dollaria. Zuckerin tulevaisuus ohjaajana oli turvattu, mutta hän päätti pitää taukoa, ja seuraava ohjaus valmistui vasta vuonna 1995, kun "Lancelot – ensimmäinen ritari" sai ensi-iltansa tähtinään Sean Connery ja Richard Gere. Tällä kertaa Zuckerin ohjaustyö karahti kiville. Vasta vuonna 2001 hän teki seuraavan ohjauksensa, komedian "Rottaralli".
Jerry Zucker on naimisissa tuottaja Janet Zuckerin kanssa.
Vic Rattlehead

Vic Rattlehead on thrash metal -yhtye Megadethin maskotti, jonka yhtyeen perustaja Dave Mustaine alun perin loi.&lt;ref name="megadeth.com/27.10.2010"&gt;&lt;/ref&gt; Vic on luurankomainen hahmo, joka ilmentää fraasia "älä näe pahaa, älä kuule pahaa, älä puhu pahaa". Hahmon silmät on peitetty pulteilla kiinnitetyllä metallisella visiirillä, suu salvattu koukuilla ja korvat peitetty metallisilla hupuilla. Vic esiintyy useimpien Megadethin levyjen etukannessa, mutta 90-luvulla julkaistiin neljä levyä ilman kuvaa Vicistä.
Dave Mustaine on myöhemmin paljastanut, että hän aikoi alun perin ottaa tatuoinnin Vic Rattleheadista.&lt;ref name="youtube.com/27.10.2010"&gt;&lt;/ref&gt;
Yhtyeen debyyttialbumi "Killing Is My Business... And Business Is Good!" sisältää kappaleen "The Skull Beneath the Skin", jossa Vic Rattlehead kuvataan kokonaisuudessa. Kappaleen sanoissa kuvataan Vicin kasvoja näin:
Suom. 
Samaan tapaan kuin Eddie Iron Maidenin konserteissa, Vic on joissain tapauksissa tullut lavalle liikkuvana ja täysikokoisena.&lt;ref name="megadeth.com/gallery/Rust in Peace/27.10.2010"&gt;&lt;/ref&gt;&lt;ref name="youtube.com/Vic Rattlehead/27.10.2010"&gt;&lt;/ref&gt;
Philippe Bugalski

Philippe Bugalski (12. kesäkuuta 1963 Cusseton – 10. elokuuta 2012 Vichy) oli ranskalainen rallikuljettaja. Hän voitti vuonna 1999 sensaatiomaisesti Korsikan ja Katalonian rallin kaksivetoisella Citroenilla vaikka kisassa oli WRC-autoja. Bugalski ajoi myös kilpaa Citroën Xsara WRC:llä ja toimi tallin testikuskina. Viimeisen WRC-kisansa hän ajoi vuonna 2003 Kataloniassa, mutta testasi tallille myös tämän jälkeen, ajaen mm. Citroën C4 WRC:tä. Aktiiviuransa jälkeen Bugalski osallistui historic-ralleihin ja toimi myös belgialaisen Thierry Neuvillen tukijana. Hän osti vuonna 2009 Automeca-nimisen rallipajan, jonka suojissa Neuville aloitteli uraansa.
Bugalski menehtyi kotonaan tapaturmaisessa putoamisonnettomuudessa vuonna 2012.
Gilles Panizzi

Gilles Panizzi (s. 19. syyskuuta 1965 Roquebrune-Cap-Martin) on ranskalainen uransa lopettanut ralliautoilija. 
Panizzin kartturina toimi pitkän aikaa hänen veljensä Hervé Panizzi. Hervé oli nuorena lahjakas moottoripyöräilijä, mutta kokeili kartanlukemista ja vaihtoi sitten harrastusta kokonaan.
Ura.
Panitzzi aloitti harjoittelemalla Fiat Pandalla ja osallistui Rsnkan mestaruuskisoihin vuonna 1988 ajamalla Opel Mantaa Alpin Behra Rallyssä. 
Panizzi ajoi ensimmäisen MM-rallivoittonsa vuonna 2000 Korsikalla ja seuraavassa kilpailussa Sanremon rallissa. Myöhemmin Panizzi voitti useampia asfalttikisoja autonaan Peugeot 206 WRC. 
Kaudella 2006 Panizzi ajoi Red Bull Škodan tallissa, mutta lähti ja hänen tilalleen tuli Harri Rovanperä. Saman kauden aikana Panizzi testasi Peugeot’n Super 2000 -luokan ralliautoa. 
Vuonna 2008 Panizzi ilmoitti lopettavansa moottoriurheilu-uransa.
Hal B. Wallis

Hal B. Wallis (14. syyskuuta 1898 Chicago, Illinois, Yhdysvallat – 5. lokakuuta 1986 Rancho Mirage, Kalifornia, Yhdysvallat) oli yhdysvaltalainen elokuvatuottaja. Wallis tuotti uransa aikana yli 400 elokuvaa. Hän oli 14 kertaa Oscar-ehdokkaana, sai yhden Oscarin ja kaksi Irving Thalbergin nimeä kantavaa erikois-Oscaria.
Ura.
Hal Wallis lopetti koulunkäynnin 14-vuotiaana auttaakseen perhettään elannon hankkimisessa. Hän kokeili onneaan erilaisissa työtehtävissä, muun muassa kaupparatsuna, kaupaten sähkölämmittimiä Yhdysvaltojen keskilännessä. Äidin sairastuttua perhe muutti lämpimämpään ilmastoon Los Angelesiin. Hal, joka oli aina ollut elokuvien ystävä, onnistui myyntimiehentaidoillaan puhumaan teatteriketjunomistajan ympäri ja pääsi Garrick-elokuvateatterin hoitajaksi.
Teatterihoitajana hän tutustui Warnerin veljeksiin, jotka palkkasivat hänet 1923 Warner Brosin pr-osastolle töihin. Kolmessa kuukaudessa Wallis oli jo kohonnut osaston johtajaksi. Sam Warnerin kuoltua Jack Warner tarvitsi itselleen uuden oikean käden ja luottomiehen, ja hän tarjos Wallisille tuottajanpaikkaa. Wallisin tuotannossa syntyi 1930-luvun alussa muun muassa sellaiset merkkiteokset kuin "Little Caesar", "I Am a Fugitive From Chain Gang", "Gold Diggers of 1933" ja "Footlight Parade".
Darryl F. Zanuckin lähdettyä Warnerilta 1933 perustamaan omaa tuotantoyhtiötään Wallisista tuli Warnerin tuotannonjohtaja. Seuraavien seitsemän vuoden aikana Wallis valvoi 371 filmin tuotannon ja nosti tuona ajanjaksona studion voitot 700-kertaisiksi. Wallisin käsissä Warnerilla muovautuivat myös sellaiset filmitähdet kuin James Cagney, Bette Davis, Humphrey Bogart, Errol Flynn ja Olivia de Havilland.
Tuottajan ja studiopomon välillä oli jatkuvaa kitkaa, sillä Wallis joutui aina hyväksyttämään ideansa Warnerilla, jonka käsitykset elokuvanteosta eivät aina olleet samoilla linjoilla tuottajansa näkemyksien kanssa. Warner oli myös tietoinen, että yhtiön suuri menestys oli lähes yksinomaan Wallisin ansiota, ja tämä hieman nakersi suuren johtajan omanarvontuntoa. Vuonna 1941 Wallisin sopimuksen umpeuduttua hän neuvotteli Warnerin kanssa uuden nelivuotisen sopimuksen ja siirtyi itsenäiseksi tuottajaksi. Warner tarjosi työtilat ja vastasi taloudellisesta puolesta, mutta Wallis sai täyden vapauden elokuvallisten valintojen suhteen.
Uudesta sopimuksesta huolimatta asiat eivät Wallisin ja Warnerin välillä sujuneet Warnerin jatkuvasti hiillostaessa tähtituottajaansa. Viimeinen pisara Wallisille oli, kun Jack Warner kävi tuottajan sijasta pokkaamassa "Casablancan" Oscarin vuoden parhaasta elokuvasta. Runsaassa kuukaudessa Wallis järjesti itsensä vapaaksi Warnerista ja siirtyi itsenäiseksi tuottajaksi Paramountille, jossa hän loi vieläkin menestyksekkäämmän uran. Hän tuotti muun muassa elokuvat "The Strange Love of Martha Ivers", "Valitan, väärä numero!", "Tatuoitu ruusu", "Gunfight at the O.K. Corral" ja "Rainmaker". Wallisin löytöjä olivat muun muassa näyttelijät Jerry Lewis, Dean Martin, Kirk Douglas, Burt Lancaster, Lizabeth Scott ja Elvis Presley.
FC Zürich

FC Zürich on sveitsiläinen jalkapalloseura Zürichin kaupungista. FCZ nousi takaisin pääsarjaan kaudella 2016-2017 ja voitti Sveitsin mestatuuden kuudentoista vuoden tauon jälkeen kaudella 2021-2022. Historiansa aikana se on voittanut 13 Sveitsin mestaruutta ja kymmenen Sveitsin cupmestaruutta. Joukkueen verivihollisia ovat niin ikään Zürichistä tuleva Grasshopper sekä baselilainen joukkue FC Basel.
Zürich voitti Sveitsin mestaruuden vuonna 2006 dramaattisesti kaatamalla sarjajohtaja FC Baselin sarjan viimeisellä kierroksella vieraissa maalein 1–2. Ottelun voittomaali syntyi kolmannella lisäaikaminuutilla, ottelun käytännössä viimeisestä hyökkäyksestä. Tämä oli seuran ensimmäinen mestaruus 25 vuoteen.
Kaudella 2015–2016 Zürich putosi Sveitsin pääsarjasta ensimmäistä kertaa 26 vuoteen. Kaksijakoinen kausi päättyi Zürichin cup-mestaruuteen vain muutama päivä putoamisen varmistuttua.
Joukkue.
Kokoonpano.
https://www.fcz.ch/pages/profis-erste-mannschaft
Goal

Goal on Story House Egmontin julkaisema jalkapalloaiheinen aikakauslehti, joka ilmestyy 6 kertaa vuodessa. Se sisältää muun muassa pelaaja- ja joukkue-esittelyitä ja muita jalkapalloaiheisia artikkeleita. Lehden päätoimittajana toimii Hermann Dill. Lisäksi lehdessä tulee julisteita. Egmont-konserni julkaisee lehteä myös Ruotsissa. Suomessa "Goal"-lehteä myydään esimerkiksi R-kioskeilla, Lehtipisteissä, sekä isoissa marketeissa.
DIN

DIN on lyhenne saksankielisestä ilmauksesta "Deutsches Institut für Normung," joka tarkoittaa saksalaista standardointi-instituuttia. DIN on yleinen keskieurooppalainen teollisuustavaroiden valmistusta koskeva standardi. DIN on voittoa tavoittelematon yhdistys, joka on perustettu Berliinissä vuonna 1917 ja joka edustaa Saksaa kansainvälisessä standardiorganisaatiossa ISO:ssa ("International Organization for Standardization").
Tällä hetkellä DIN kattaa noin 30 000 standardia lähes jokaiselta teknologian alalta. Eräs tunnetuimmista DIN-standardeista on vuonna 1922 julkaistu DIN 467, joka määrää paperien standardikoot (A4 jne.). Tämä standardi hyväksyttiin kansainväliseksi ISO 216 -standardiksi vuonna 1975.
Valmisruoka

Valmisruoka on kypsennettynä myytyä ruokaa. Valmisruoan määritelmä ei kuitenkaan ole vakiintunut. Lavean määritelmän mukaan valmisruoat ovat helposti valmistettavia ja nopeasti nautittavia ruokia, joihin kuuluvat kypsennettyjen ruokien lisäksi myös valmiiksi pilkotut ja maustetut ruoat sekä säilykkeet ja pakasteet.
Valmisruokiin luetaan esimerkiksi valmisateriat, ruokaisat salaatit, makkarat, pitsat, pasteijat, piirakat, pihvit, pyörykät sekä kasvis- ja perunapakasteet. Eines on teollisesti valmistettu valmisruoka.
Teollista valmisruokaa myydään kaupoissa, ja sitä tarjoillaan myös joissain ravintoloissa. Valmisruokaa käytetään niin kotona kuin joukkoruokailussakin, kuten lounasravintoloissa, kouluissa, sairaaloissa, terveyskeskuksissa ja päiväkodeissa.
Valmisruoan vastakohtana käytetään usein termiä kotiruoka. 
Sisältö.
Valmisruokia on monenlaisia, ja ne vaihtelevat ravintoarvoiltaan. Valmisruoissa on usein käytetty ravitsemussuosituksia runsaammin suolaa ja rasvaa, joiden määrään on viime vuosina alettu kiinnittää enemmän huomiota.
Ultraprosessoitu eli pitkälle jalostettu valmisruoka on teollisesti valmistettua ruokaa, joka sisältää ainesosia, joita ei käytetä perinteisessä ruoanvalmistuksessa. Niiden tarkoituksena on usein saada tuote muistuttamaan perinteisesti valmistettua ruokaa. Tällaisia ainesosia ovat lisäaineet ja teollisesti muunnellut, hydrolyysin avulla kovetetut tai kemiallisesti pilkotut hydrolysoidut ainesosat kuten synteettiset aromiaineet, emulgaattorit, kovetetut kasviöljyt ja soijaproteiini-isolaatit.
Kulutus.
Lähes 60 prosenttia yhdysvaltalaisten kuluttamista kaloreista muodostuu ultraprosessoidusta valmisruoasta. Yhden hengen "mikroateriat" ovat suosiossa erityisesti kehittyneissä maissa: esimerkiksi Britanniassa niihin käytettiin vuonna 2012 päivittäin 5 miljoonaa puntaa.
Suomessa syödään huomattavasti vähemmän valmisruokaa kuin Yhdysvalloissa. Valmispizzoja myyvän Dr. Oetkerin vuonna 2021 teettämän kyselyn suomalaisista vastaajista yli puolet kertoi käyttävänsä valmisruokaa viikoittain, mutta vain noin viidennes naisista ja kolmannes miehistä ilmoitti syövänsä sitä useammalla viikottaisella aterialla. Valmisruokien käyttö oli suosituinta 35–44-vuotiaiden keskuudessa. Valmisruoan kulutus lisääntyi Suomessa 6–9 prosenttia vuodessa vuosina 2012–2022. Mikroaterioiden menekki kasvoi lähes kolmanneksen vuosina 2019–2022.
Suurin osa Suomessa kulutetusta broilerinlihasta on teollisesti marinoitua valmisruokaa. Kyseisen valmisteen suosio johtuu siitä, että broileri maistuu mehevämmältä marinoituna.
Maksalaatikko ja hernekeitto olivat Suomalaisen Työn Liiton vuonna 2015 teettämän tutkimuksen mukaan parhaina pidetyt suomalaiset valmisruoat. Myös lihaperunasose- ja liha­makaronilaatikko kuuluvat suosituimpiin eineksiin. Riisipiirakat, salaattiannokset, einespitsat ja -lihapullat olivat S-ryhmän myydyimmät tuorevalmisruoat vuonna 2020.
Helsingin kaupunki suunnitteli vuonna 2022, että sen kouluissa sekä päivä- ja vanhainkodeissa alettaisiin tarjoamaan säästösyistä yhä enemmän valmisruokaa.
Sensible Soccer

Sensible Soccer on Sensible Softwaren kehittämä jalkapalloaiheinen urheilupeli. Peli on julkaistu Amigalle ja Atari ST:lle vuonna . 
Pelisarja on kerännyt kulttimainetta. 
Sensi oli monien pelaajien ja arvostelijoiden mielestä aikansa arcadepalloilua parhaimmillaan. Pelissä pikkuruiset pelaajat vipelsivät huimaa vauhtia kentällä. Sensin toteutus oli pelkistetyn realistinen ja pelin tempo nopea. Pelissä oli osittain muokattavat joukkueet, kuvakulma oli kaukaa ylhäältä kuvattu ja monet pitivät sen pelattavuutta eräänä aikansa parhaana. 
Nimellä "Sensible World of Soccer" (SWOS) julkaistu jatko-osa lisäsi peliin rutkasti joukkueita ympäri maapalloa sekä world cupin. Monissa kehitysmaissakin löytyi joukkueet kolmosdivarista asti sekä näille liigat ja cupit. Tulevat päivitykset lisäsivät peliin vielä Euroopan lisäksi muidenkin maanosien omat ylikansalliset seuratason liigat ja turnaukset sekä muiden maanosien maiden väliset mestaruuskisat. Sensible World of Socceria pystyi pelaamaan myös rajoittuneena manageripelinä (joko ohjaten itse tai antamalla tietokoneen ohjata pelit). Tällöin pystyi ostamaan ja myymään pelaajia sekä suunnittelemaan pelaajien liikkeet kentällä sen mukaan, missä kohden kenttää pallo kulloinkin oli.
Uusin, alkuperäistä pelin henkeä mukaileva versio julkaistiin vuonna 2006 jalkapallon MM-kisojen kynnyksellä.
Pelin ensimmäisessä versiossa oli Captain Sensible -nimisen pop-artistin säveltämä (ja Richard Josephin tietokoneelle sovittama) alkumusiikki. Sensible World of Soccerissa oli "Goal Scoring Superstar Hero" -niminen Richard Josephin ja ohjelmoija Jon Haren laatima kappale, johon Josephin tyttöystävä lauloi sanat.
Peli on Wiredin mukaan yksi kymmenestä merkittävimmistä peleistä Amigalla.
Chris Noth

Christopher David ”Chris” Noth (s. 13. marraskuuta 1954 Madison, Wisconsin) on yhdysvaltalainen näyttelijä, joka on tullut tunnetuksi sarjoista "Kova laki", jossa hän näytteli etsivä Mike Logania vuosina 1990–1995, ja "Sinkkuelämää", jossa hän esitti vuosikausia Carrien on/off-miesystävää. Noth nähtiin myös Sinkkuelämää-sarjaa seuranneissa kahdessa elokuvassa sekä vuonna 2021 alkaneessa "And Just Like That..."-sarjassa.
Noth syntyi irlantilais-amerikkalaiseen perheeseen. Noth palasi "Kovan lain" rooliinsa vuonna 2005, jolloin hän liittyi spin-off-sarjan "" näyttelijäkaartiin. Vuosina 2009–2016 hän oli yksi päähenkilöistä sarjassa "Good Wife". 1980-luvulla hänellä oli pieni rooli "Hill Street Bluesissa".
Nothilla on vuonna 2008 ja 2020 syntyneet pojat Tara Wilsonin kanssa. Pari avioitui vuonna 2012.
Vuonna 2021 useat naiset kertoivat, että Noth olisi kohdistanut heihin seksuaalista väkivaltaa. Noth sait potkut agenttitoimistostaan ja hänen kohtauksensa "And Just Like That" -sarjan ensimmäisen kauden päätösjaksossa leikattiin pois syytösten tultua julki. Noth sai potkut myös roolistaan vakoojatrillerisarjassa "The Equalizer".
Zoo Tycoon 2

Zoo Tycoon 2 on Blue Fang Gamesin kehittämä ja Microsoft Game Studiosin julkaisema taloussimulaatiopeli. Peli on julkaistu vuonna 2004.
Pelaaminen.
Peli on jatko-osa "Zoo Tycoonille". Kuten edeltävässäkin osassa, on pelin tarkoituksena huolehtia eläintarhan omistajana eläimistä. Lisäksi vierailijat täytyy pitää tyytyväisinä rakentamalla erilaisia viihdykkeitä. Erilaisia eläimiä on kolmisenkymmentä.
Mukana pelissä on aiemmasta pelistä tutut henkilökunnan jäsenet, jotka esimerkiksi siivoavat eläinten aitaukset ja kertovat vierailijoille eläimistä. Eläimet voivat paeta aitauksistaan, jolloin syntyy pakokauhua, ja vierailijat lähtevät pois eläintarhasta, sillä he eivät pidä vapaista eläimistä.
Pelissä on myös aikaisempaan peliin nähden kaksi uutta pelimuotoa. "Zootopiassa" pelaaja voi olla halutessaan eläintenhoitaja, jos omat eläintenhoitajat eivät tee työtään hyvin. "Photo Safarissa" pelaaja on vierailija, joka ottaa eläintarhasta valokuvia. Halutessaan pelaaja voi luoda oman valokuva-albumin.
Lisälevyt.
Pelille on ilmestynyt neljä lisälevyä ja yksi Internetistä ladattava lisäosa. Sille julkaistiin uusin osa mahdollisesti syksyllä 2007.
 Endangered Species 
Zoo Tycoon 2 on saanut lisälevyn, "Zoo Tycoon 2: Endangered Speciesin", joka tuo peliin harvinaisia, sukupuuttoon kuolemaisillaan olevia eläimiä. Endangered Species tuo mukaan myös uusia rakennuksia, taivasjunat ja jeeppiajot, jotka voi rakentaa aitausten ympärille vierailijoiden viihdyttämiseksi. Se tuo peliin uusia haasteita.
African Adventure
Zoo Tycoon 2 on myös saanut toisen lisälevyn:"Zoo Tycoon:African Adventuren",joka muuttaa eläintarhan Afrikan seikkailuksi.
Siinä on uusien eläimien lisäksi uudet aavikkoteeman rakennukset, uudet haasteet, realistinen eläinten käyttäytyminen, uudet Afrikan alueet ja safarityyliset jeepit. Se sisältää runsaasti uusia haasteita.
 Marine Mania 
Zoo Tycoon 2:den kolmas lisälevy, Marine Mania tuo peliin merieläimet. 20:nen uuden merieläimen lisäksi siinä voi kouluttaa eläimet esiintymään vierailijoiden iloksi. Siinä on myös uusia vesibiomeja ja vesiteemarakennuksia. Se tuo edellisten lisälevyjen tapaan uusia haasteita.
 Dino Danger Pack 
Zoo Tycoon 2-pelille ilmestynyt ensimmäinen ladattava lisälevy kantaa nimeä "Zoo Tycoon 2:Dino Danger Pack", joka tuo pelisarjaan sukupuuttoon kuolleet dinosaurukset, joiden joukossa on myös Tyrannosaurus. Peli tuo "Zoo Tycoon 2:teen" dinosaurusaiheiset rakennusvälineet ja neljä tunnettua dinosaurusta. Sitä yhdistää muihin lisälevyihin se, että se tuo tavanomaiset haasteensa
 Extinct Animals 
Uusin lisälevy "Zoo Tycoon 2:Extinct Animals" julkaistiin syksynä 2007. Se tuo Zoo Tycoon 2:teen Dino Danger Packin tapaan sukupuuttoon kuolleita eläimiä, kuten mastodontin. Sen tuo tavanomaiset haasteet ja teemansa peliin kuten edelliset lisälevyt
Ämmälä

Ämmälä on Orimattilan Pennalan luoteispuolella ja Kujalan kaakkoispuolella oleva Lahden kaupunginosa. Alue on harvaan asuttua ja pientalovaltaista. Uusi asutus keskittyy entisen Lahti-Orimattilatien varrelle Orimattilan ja Lahden rajan tuntumaan. Ämmälän itäosassa kulki kapearaiteinen Loviisa–Vesijärven rautatie, joka levennettiin 1960 1524 mm:n levyiseksi Lahti–Loviisa -rautatieksi. 
Hämeen Heimoliitto valitsi Ämmälän vanhan keskustan vuonna 1996 alueen kauneimmaksi maisemaksi. Siellä voi nähdä perinteiselle hämäläiselle maatalousmiljöölle tyypillisiä rakennuksia.
Ämmälään kulkevat bussilinjat 7 ja 7A. Linjan 7:n päätepysäkki on Kaukasenkadun ja Orimattilankadun risteyksessä. linja 7A:n päätepysäkki on Ämmäläntiellä hieman ennen Lakkilantien risteystä. Molemmat linjat kulkevat toisessa suunnassaan Karistoon.
Niemi (Lahti)

Niemi on Lahden 4. kaupunginosa, joka sijaitsee Vesijärven itärannalla. Sen naapurikaupunginosia ovat etelässä Kartano ja Keski-Lahti, kaakossa Kiveriö, idässä Kivimaa ja koillisen-pohjoisen suunnalla Mukkula. Niemen tilastollisen kaupunginosan väkiluku (2017) oli 1 674. Tämän tilastoalueen rajaus on kuitenkin jostain syystä suppeampi kuin Niemen kaupunginosan alue, joten kaikki Niemen kaupunginosan asukkaan eivät ole siten mukana tässä tilastoluvussa. 
Kaupunginosassa sijaitsevat muun muassa Kivistönmäen päiväkoti, Niemen päiväkoti, Lahden tiede- ja yrityspuisto ja Niemen venesatama. Myös melontaseura Vesisamoiljioiden käyttämä Kahvisaari kuuluu kaupunginosaan. 
Niemen Vesijärveen työntyvään Ruoriniemeen on rakennettu kerrostaloja tiheällä asemakaavalla.
Alueella ennen toimineen, sittemmin puretun puunjalostuslaitoksen vuoksi sinne johti myös kapearaiteinen Loviisa–Vesijärven rautatie. Tämän varrella sijaitsi Niemen rautatieasema, jota käytettiin tavaraliikenteen tarkoituksiin. Vesijärven toinen asema, valtion leveäraiteinen Vesijärven asema on toiminut henkilöliikenneasemana Päijänteen höyrylaivoistakin tulleille matkustajille.
Ranskan avoin tennisturnaus 2006

Vuoden 2006 Ranskan avoin tennisturnaus käytiin Pariisissa 28. toukokuuta - 11. kesäkuuta 2006. Molemmat hallitsevat mestarit, Rafael Nadal miehissä ja Justine Henin-Hardenne naisissa, uusivat mestaruutensa. Turnauksen historiassa ensimmäistä kertaa pelit aloitettiin sunnuntaina.
"pääartikkeli Ranskan avoin tennisturnaus 2006 - miesten kaksinpeli"
Seniorit.
Miesten kaksinpeli.
Rafael Nadal (ESP) - Roger Federer (SUI), 1-6 6-1 6-4 7-6 (7/4)
"pääartikkeli Ranskan avoin tennisturnaus 2006 - naisten kaksinpeli"
Naisten kaksinpeli.
Justine Henin-Hardenne (BEL) - Svetlana Kuznetsova (RUS), 6-4, 6-4
Miesten nelinpeli.
Jonas Björkman (SWE) / Maks Mirny (BLR) - Bob Bryan / Mike Bryan (USA), 6-7(5), 6-4, 7-5
Naisten nelinpeli.
Lisa Raymond (USA) / Samantha Stosur (AUS) - Daniela Hantuchová (SVK) / Ai Sugiyama (JPN) 6-3 6-2
Sekanelinpeli.
Katarina Srebotnik (SLO) / Nenad Zimonjić (SCG) - Jelena Lihovtseva (RUS) / Daniel Nestor (CAN), 6-3, 6-4
Juniorit.
Poikien kaksinpeli.
Martin Klizan (SVK) - Philip Bester (CAN), 6-3, 6-1
Tyttöjen kaksinpeli.
Agnieszka Radwańska (POL) - Anastasija Pavljutšenkova (RUS), 6-4, 6-1
Poikien nelinpeli.
Emiliano Massa (ARG) / Kei Nishikori (JPN) - Artur Chernov / Valery Rudnev (RUS), 2-6, 6-1, 6-2
Tyttöjen nelinpeli.
Sharon Fichman (CAN) / Anastasija Pavljutšenkova (RUS) - Agnieszka Radwańska (POL) / Caroline Wozniacki (DEN), 6-7(4), 6-2, 6-1
Luettelo vallassa olevista monarkeista

Tämä on luettelo vallassa olevista monarkeista. Luettelo sisältää vain itsenäisten valtioiden monarkit. Luettelossa on otettu huomioon myös kaikki Kansainyhteisön monarkiat, joiden valtaistuimella on kuningas Charles III. Luetteloon ei kuulu ne monarkiat, jotka ovat pienten osavaltioiden, kuten Malesian ja Arabiemiraattien, hallitsijoita. Luettelo on maanosittain aakkosjärjestyksessä.
Valtteri Tynkkynen

Valtteri Tynkkynen (s. 6. huhtikuuta 1971 Laukaa) on suomalainen muusikko ja tuottaja. Hän tuli tunnetuksi vuosina 1987–2009 toimineen YUP-yhtyeen basistina, taustalaulajana ja lauluntekijänä. Vuodesta 2012 Tynkkynen on soittanut Timo Rautiainen &amp; Neljäs Sektori -yhtyeessä.
YUP:n ohella Tynkkynen toimi Lataamon laulajien kitaristina, Rock Cadillacin basistina ja Teatteri Eurooppa 4 -teatterin orkesterissa. Tynkkynen on toiminut myös eri artistien ja yhtyeiden tuottajana 2000-luvun alusta alkaen. Hän tuotti YUP:n viimeisimmän albumin "Vapauden kaupungit" ja Maria Lundin albumin "Ajan sävel" vuonna 2008, mistä hän oli sittemmin ehdolla vuoden tuottajan Emma-palkinnon saajaksi vuonna 2009. Vuonna 2010 hän oli soittajana, lauluntekijänä ja tuottajana Timo Rautiaisen kolmannella sooloalbumilla "En oo keittäny enkä myyny". Yhteistyö Rautiaisen kanssa laajeni vuonna 2012 Timo Rautianen &amp; Neljäs Sektori -yhtyeeksi.
Tynkkynen on työskennellyt myös muun muassa tiskijukkana ja nuoriso-ohjaajana. Hän on opiskellut kontrabasson soittoa.
Yksityiselämä.
Tynkkynen oli vuodet 2010-2018 avoliitossa Maria Lundin kanssa. Pariskunnalla on kaksi lasta. Vuonna 2011 syntynyt poika ja 2015 syntynyt tyttö.
Tekniikka.
Bassot:
Vahvistimet:
Niemi (täsmennyssivu)

Niemi voi tarkoittaa seuraavia:
Sukunimi.
Listan henkilöt ovat suomalaisia, ellei toisin mainita.
Chris Mihm

Christopher Steven ”Chris” Mihm (s. 16. heinäkuuta 1979 Milwaukee, Wisconsin) on yhdysvaltalainen aktiiviuransa lopettanut koripalloilija, pelipaikaltaan sentteri. 213 cm pitkä ja 120 kg painanut Mihm pelasi NBA:ssa 436 runkosarja- ja viisi pudotuspeliottelua, joukkueinaan Cleveland Cavaliers (2000–2003), Boston Celtics (2003–2004) ja Los Angeles Lakers (2004–2009). 
Mihm oli Chicago Bullsin ensimmäisen kierroksen varaus , mutta hänen pelaajaoikeutensa siirtyivät jo varauspäivänä Cleveland Cavaliersille pelaajakaupassa, jossa Bulls sai Cavaliersin varaaman Jamal Crawfordin sekä rahallisen korvauksen. Hänet valittiin kaudella 2000–2001 . Mihm oli sivussa koko kauden 2006–2007 leikkausta vaatineen nilkkavamman vuoksi ja kauden 2008–2009 lopulla, vajaat kaksi viikkoa sen jälkeen, kun hänet oli kaupattu Memphis Grizzliesiin, hänelle tehtiin uusi nilkkaleikkaus. Hän ei pelannut Grizzliesissä yhtään ottelua, vaan lopetti uransa kauden jälkeen.
Mihm pelasi ennen ammattilaisuraansa Texasin yliopiston Austinin kampuksen koripallojoukkueessa. Pelaajauransa päättymisen jälkeen hän jatkoi yliopisto-opintojaan ja valmistui.
The Blair Witch Project

The Blair Witch Project on yhdysvaltalainen vuonna 1999 ensi-iltansa saanut pienen budjetin kauhuelokuva. Elokuva kuvattiin pääasiassa käsivaralta tavallisilla videokameroilla. Markkinoinnissa käytettiin tehokkaasti hyväksi internetiä sekä sanomalehtiä, joissa elokuvan tapahtumat esitettiin tositapahtumina. "The Blair Witch Project" oli taloudellisesti suurmenestys: 60 000 dollarin budjetilla tehty elokuva tuotti maailmanlaajuisesti yli 248 miljoonaa dollaria.
Elokuvan ohjasivat Eduardo Sánchez ja Daniel Myrick.
Aiheen ympärille on kehittynyt oma tuoteperheensä, ja aiheen ympärille on ilmestynyt niin elokuvia, kirjoja kuin pelejäkin. "Blair Witch" -elokuvasarjassa on ilmestynyt kolme elokuvaa, "The Blair Witch Project" -elokuvan lisäksi on ilmestynyt "" (2000) ja "Blair Witch" (2016).
Juoni.
Tapahtumat alkoivat lokakuussa vuonna 1994, kun kolme nuorta opiskelijaa katosi metsään Burkittsvillessä, Marylandissä, Black Hillsin alueella. Nuoret tekivät dokumenttiohjelmaa koulua varten ja keksivät aiheekseen Blairin noidan legendan.
Metsässä asuu legendan mukaan Blairin noita. Nuoret videoivat paikkoja, jotka mainitaan legendassa. Heidän on tarkoitus olla metsässä vain pari päivää, mutta he eivät koskaan palaa. Vuotta myöhemmin heidän kuvaamansa materiaali kuitenkin löydetään metsässä sijaitsevan talon pihalta kuopattuna maan alle. Vieläkään ei tiedetä missä he ovat ja mitä heille tapahtui.
Muinaisten petojen matkassa

Muinaisten petojen matkassa on BBC:n tuottama tietokoneella animoitu dokumentaarinen television minisarja, joka kertoo esihistoriallisten nisäkkäiden elämästä miljoonia vuosia sitten. Se valmistui vuonna 2001. Sarjaan kuuluu kuusi jaksoa, joiden yhteenlaskettu kesto on noin kolme tuntia.
"Muinaisten petojen matkassa" on jatkoa BBC:n vastaavalla tekniikalla toteuttamalle sarjalle "Matkalla dinosaurusten kanssa".
Suomessa "Muinaisten petojen matkassa" esitettiin Yle TV1 -kanavalla tammi-helmikuussa 2002. Suomennoksesta vastasi Esko Vertanen, ja suomenkielisenä selostajana toimi Jarmo Heikkinen. Sarja on julkaistu suomeksi myös DVD- ja VHS-muodossa.
Muinaisen elämän jäljillä.
"Muinaisen elämän jäljillä" () on kaksiosainen oheissarja, joka Suomessa esitettiin helmikuussa 2002 Prisma-ohjelmapaikalla. DVD-versiossa sarjan nimi on "Muinaisten petojen juurilla". Oheissarjassa avataan "Muinaisten petojen matkassa" -sarjan tieteellisiä ja teknisiä taustoja. Kumpikin jakso kestää noin 50 minuuttia.
Buteeni

Buteeni (butyleeni) on tyydyttymätön hiilivety, jossa on neljä hiiltä ja yksi kaksoissidos. Buteeni kuuluu alkeeneihin. Sen molekyylikaava on C4H8. Buteenilla on kolme eri isomeerista muotoa: 
Lisäksi sama molekyylikaava C4H8 on 2-metyylipropeenilla eli isobuteenilla (CAS-numero 115-11-7) sekä rengarakenteisilla alkaaneilla syklobutaanilla (CAS-numero 287-23-0) ja metyylisyklopropaanilla (CAS-numero 594-11-6).
Kaikki buteenin isomeerit ovat huoneenlämpötilassa- ja paineessa kaasuja, mutta ne voidaan nesteyttää lisäämällä painetta tai alentamalla lämpötilaa. Kaasut ovat värittömiä, mutta niillä on ominainen hajunsa, ja ne syttyvät herkästi. Vaikka niitä ei esiinny paljon öljyssä, voidaan niitä valmistaa. Nämä buteenin isomeerit ovat varsin pysyviä yhdisteitä, mutta reagoivat alkaaneja helpommin kaksoissidoksensa vuoksi. Buteenia käytetään muun muassa synteettisen kumin valmistuksessa.
Howard Smith (elokuvaaja)

Howard Smith on yhdysvaltalainen kameramies ja elokuvaaja. Hän aloitti uransa vuonna 1991 kameramiehenä televisiosarjassa "Sherlock Holmesin muistikirja". Ensimmäisen suuren elokuvan kameramiehenä hän toimi "Pyhimys"-elokuvan myötä vuonna 1997. Vuosien varrella hän on ollut kameramiehenä yhdysvaltalaisissa suurtuotannoissa, kuten elokuvissa "The Matrix Reloaded", "The Matrix Revolutions", "Kaava 51", "Possession" ja "Birthday girl – unohtuman yllätys".
Vuonna 2001 Smith työskenteli ensimmäistä kertaa suomalaisen elokuvan parissa. Toimittuaan "Tango Kabareen" (2001) kameramiehenä hän toimi vuonna 2005 jo pääasiallisena kuvaajana Pekka Lehdon elokuvassa "Game Over".
Messier 28

Messier 28 (M28, NGC 6626) on Charles Messierin 27. heinäkuuta 1764 löytämä pallomainen tähtijoukko, joka on halkaisijaltaan 60 valovuotta ja sijaitsee noin 18 000–19 000 valovuoden etäisyydellä. 
M28 oli toinen pallomainen tähtijoukko, josta havaittiin millisekuntipulsari. M4 oli ensimmäinen. Tämä pulsari, nimeltään 1620-26 pyörii akselinsa ympäri kerran 11 millisekunnissa.
Limbo (tanssi)

Limbo on karibialaisesta Trinidad ja Tobagon saarivaltiosta peräisin oleva tanssi. Tanssija liikkuu karibialaisten rytmien tahdissa, taivuttaa itseään taaksepäin ja tanssii vain jalkapohjillaan lattiaan tukeutuen vaakasuoran riman alitse koskettamatta sitä tai lattiaa. Muut tanssijat alittavat vuorollaan riman, jota lasketaan asteittain alemmaksi, kunnes vain yksi on pystynyt sen alittamaan kaatumatta selälleen. Katsojat ja muut tanssijat laulavat ja kannustavat tanssijaa taputuksin ja huudoin.
Limbo, jota kutsutaan myös ”rimanalitustanssiksi” () oli alun perin rituaali, jota esitettiin hautajaisissa. 1960-luvulla sitä alettiin tanssia maailmalla esiintymislavoilla yleisön viihdyttämiseksi. Viime vuosina paremmuudesta kilpailua limboa tanssien on käytetty sosiaalisen alkukankeuden poistoon Karibian alueen ohella maailman muissakin trooppisissa lomakeskuksissa. Näissä kilpailuissa voittaja yleensä palkitaan.
"Tulilimbo" ("fire limbo") on ammattitanssijoiden esittämä tanssin muunnelma, jossa tanssijan tehtävänä on alittaa palava rima. Tanssija saattaa myös sytyttää rimassa olevan palavan aineen puhaltamalla suustaan alkoholia palavan soihdun läpi.
Merriam-Websterin sanakirjan mukaan "limbo"-sana on peräisin alueella puhutusta englannin murteesta; Jamaikan englannin taivuttamista merkitsevä "limba" juontuu englannin taipuisaa ja notkeaa merkitsevästä sanasta "limber".